ROZHODNUTIE KOMISIE
zo 14. februára 2005,
ktorým sa udeľuje Taliansku čiastočná výnimka z predkladania údajov o vylodeniach produktov rybolovu v členských štátoch
(oznámené pod číslom dokumentu K(2005) 322)
(Iba taliansky text je autentický)
(2005/128/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1382/91 z 21. mája 1991 o predkladaní údajov o vylodeniach produktov rybolovu v členských štátoch (1), a najmä na jeho článok 5 ods. 4 a 5,
keďže:
(1)
Zber údajov o vylodeniach produktov rybolovu plavidlami talianskej pobrežnej flotily tak, ako je ustanovené v nariadení (EHS) č. 1382/91, predstavuje veľkú pracovnú záťaž pre vnútroštátne orgány.
(2)
Zvýšené používanie techník odberu vzoriek by významne znížilo túto pracovnú záťaž a, ako preukázali talianske orgány, významne by zvýšilo kvalitu výsledných údajov.
(3)
Úroveň odberu vzoriek predpokladaná v tejto navrhovanej technike presahuje limit 10 % hmotnosti produktov rybolovu stanovený v článku 1 nariadenia (EHS) č. 1382/91.
(4)
V súlade s článkom 5 ods. 4 nariadenia (EHS) č. 1382/91 v prípadoch, v ktorých by zahrnutie určitého sektoru rybolovu členského štátu spôsobilo ťažkosti vnútroštátnym orgánom, ktoré nie sú primerané dôležitosti tohto sektoru, Komisia môže udeliť výnimku, ktorá umožňuje takému členskému štátu vylúčiť údaje za tento sektor z údajov predkladaných za svoj štát.
(5)
Taliansko by malo byť oprávnené využívať techniky odberu vzoriek na odhadnutie viac ako 10 % maxima hmotnosti vyložených produktov rybolovu pod podmienkou, že výsledné odhady celkovej hmotnosti vylodení predstavujú prinajmenšom rovnocenný štandard spoľahlivosti.
(6)
V súlade s článkom 5 ods. 5 nariadenia (EHS) č. 1382/91 sa táto výnimka udeľuje najviac na tri roky.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre poľnohospodársku štatistiku ustanoveného rozhodnutím Rady 72/279/EHS (2),
PRIJALA TOTO ROZHODNUTIE:
Článok 1
Taliansko je oprávnené využívať techniky odberu vzoriek na odhadnutie viac ako 10 % maxima hmotnosti produktov rybolovu vylodených v referenčnom mesiaci predpokladanom v článku 1 nariadenia (EHS) č. 1382/91.
Článok 2
Toto oprávnenie končí 31. decembra 2006.
Článok 3
Toto rozhodnutie je určené Talianskej republike.
V Bruseli 14. februára 2005